Sekretari amerikan i Mbrojtjes dënon abuzimin e trupave të luftëtarëve të vdekur talebanë
Paneta tha se videoja është për të ardhur keq, ndërsa një zëdhënës i talebanëve tha se ajo nuk do të dëmtojë negociatat me SHBA.
Shtetet e Bashkuara dënuan një video ku tregohen marinsa amerikanë duke urinuar mbi trupat e luftëtarëve të vdekur talebanë. Sekretari i Mbrojtjes Leon Paneta tha dje se videoja e publikuar online është për të ardhur keq. Ai premtoi se personat e përfshirë do të përgjigjen para ligjit. Zoti Paneta urdhëroi Korpusin e Marinsave amerikanë dhe kreun e forcës së sigurisë së NATOs të hetojnë videon. Sekretari amerikan i Mbrojtjes foli në telefon dje me Presidentin e Afganistanit Hamid Karzai dhe e sigroi se do të zhvillohet një hetim serioz për incidentin. Sekretarja e Shtetit Hillari Klinton u bëri jehonë komenteve të zotit Panetta. Ajo tha se akti nuk është në përputhje me vlerat amerikane dhe standardet e sjelljes që pritet nga personeli ushtarak amerikan. Presidenti afgan Hamid Karzai tha se qeveria është shumë e shqetësuar nga videoja dhe se veprimi është kryer për të përdhosur trupat afgane. Ai e quajtin aktin thjesht jo human. Ndërkohë një zëdhënës i talebanëve tha se ndërsa videoja është shokuese ajo nuk do të dëmtojë negociatat e paqes me Shtetet e Bashkuara. Pentagoni tha se nuk ka arsye të dyshojë autenticitetin e videos. Zyrtarë të ushtrisë amerikane thanë dje se Korpusi i Marinës i ka indentifikuar personat që paraqiten në video, por nuk bëri të ditur emrat e tyre.